José María Cuenco

José María Diosomito Cuenco (født 19. mai 1885 i Carmen på Cebu på de filippinske øyer, død 8. oktober 1972 i Jaro i Iloilo City) var den første  erkebiskop av det katolske erkebispedømmet Jaro.

Liv og virke

Bakgrunn
José María Cuenco y Diosomito var eldste barn av Mariano Albao Cuenco og hans hustru Remedios Diosomito. Faren var journalist og rettsassistent, og døde i 1909. Det falt på moren å oppdra søskenflokken på 16 barn, blant dem Mariano Jesús og Miguel, som ble senator henholdsvis kongressmann. Cuenco-familien var involvert i trykking og utgivelse av aviser; de eide Imprenta Rosario, ett av Cebus eldste trykkerier.

Cuenco ble utdannet på University of San Carlos i Cebu, så i Manila, og ved Georgetown University i USA, der han tok den juridiske doktorgrad. Men han bestemte seg å legge dette til side for å bli prest i stedet.

Prest
Han ble presteviet den 11. juni 1914. Allerede i 1925 var han blitt generalvikar i bispedømmet Cebu og den grunnleggende sogneprest for Santo Rosario-menigheten i byen i 1933.

Biskop, erkebiskop
Han ble titularbiskop av Hemeria og hjelpebiskop i Jaro i 1941. Fire år etter etterfulgte han biskop James Paul McCloskey som ordinarius, og noen år senere, i 1954, ble bispedømmet elevert til metropolitanerkebispedømme. Slik ble han dets første erkebiskop

Han var aktiv og svært synlig i det evangeliserende arbeide. Han ble grunnlegger og redaktør av Cebus katolske avis El Boletin Catolico (1915-1930), og videreførte med dette sin fars engasjement - faren hadde utgitt og redigert den første katolske avisen i Cebu, Ang Camatuoran (1902-1911).  

Han forfattet og utgav nær et dusin bøker, for det meste skildringer fra hans egne reiser, blant annet Archbishop Cuenco: Autobiography (Iloilo: La Editorial, 1972), som kom ut kort tid før han døde i Jaro 8. oktober 1972. Hans etterfølger som erkebiskop av Jaro ble den kinesisk-filippinske biskop Jaime Sin.

Episkopalgenealogi 
Hans episkopalgenealogi er:

 Kardinal Scipione Rebiba  (1504-1577) 
 Kardinal Giulio Antonio Santorio  (1532-1602) *bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale  (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Erkebiskop Enrico Enríquez (1701-1756) *1743
 Erkebiskop Manuel Quintano Bonifaz (1698-1774) *1749
 Kardinal Buenaventura Córdoba Espinosa de la Cerda (1724-1777) *1761
 Kardinal Giuseppe Maria Doria Pamphilj (1751-1816) *1785
 Pave Pius VIII (1761-1830) *1816
 Pave Pius IX (1792-1878) *1827
 Kardinal Gustav Adolf von Hohenlohe-Schillingsfürst (1823-1896) *1857
 Erkebiskop Salvatore Magnasco (1806-1892) *1868
 Kardinal Gaetano Alimonda (1818-1991) *1877
 Kardinal Giovanni Cagliero (1838-1926) *1884
 Erkebiskop Guglielmo Piani (1875-1956) *1922
 Erkebiskop José María Cuenco (1885-1872) *1942

Referanser

Filippinske katolske biskoper
Linjen Rebiba
Filippinske forfattere
Personer fra Cebu